b"\n_START_ARTICLE_\nAsediul Acrei (1189-1191)\n_START_SECTION_\nContext\n_START_PARAGRAPH_\nDup\xc4\x83 ce Saladin i-a \xc3\xaenvins decisiv pe crucia\xc8\x9bi \xc3\xaen b\xc4\x83t\xc4\x83lia de la Hattin pe 4 iulie 1187, el a reu\xc8\x99it s\xc4\x83 cucereasc\xc4\x83 o mare parte din Regatul Ierusalimului aproape f\xc4\x83r\xc4\x83 s\xc4\x83 \xc3\xaent\xc3\xa2lneasc\xc4\x83 opozi\xc8\x9bie, printre care \xc8\x99i ora\xc8\x99ele Acra \xc8\x99i (pe 2 octombrie) Ierusalimul \xc3\xaensu\xc8\x99i. Ca urmare, crucia\xc8\x9bii controlau numai Tir, Tripoli \xc8\x99i Antiohia, pe care Saladin a atacat-o de asemenea \xc3\xaen 1188, de\xc8\x99i f\xc4\x83r\xc4\x83 succes. Ve\xc8\x99ti ale pierderii Ierusalimului \xc8\x99i Palestinei au fost \xc8\x99ocante pentru Europa \xc8\x99i \xc3\xaen cur\xc3\xa2nd au ap\xc4\x83rut cereri pentru organizarea unei noi cruciade, sus\xc8\x9binute de c\xc4\x83tre papa Grigore al VIII-lea \xc3\xaen octombrie 1187 \xc8\x99i de c\xc4\x83tre succesorul s\xc4\x83u papa Clement al III-lea.\n_START_SECTION_\nTir\n_START_PARAGRAPH_\n\xc3\x8en Tir, Conrad de Montferrat se fortificase \xc8\x99i reu\xc8\x99ise s\xc4\x83 reziste cu succes asaltului lui Saladin p\xc3\xa2n\xc4\x83 spre sf\xc3\xa2r\xc8\x99itul anului 1187. Sultanul apoi \xc8\x99i-a \xc3\xaendreptat aten\xc8\x9bia c\xc4\x83tre alte treburi, \xc3\xaens\xc4\x83 pe urm\xc4\x83 a \xc3\xaencercat s\xc4\x83 negocieze predarea ora\xc8\x99ului printr-un tratat, deoarece pe la mijlocul anului 1188 primele \xc3\xaent\xc4\x83riri din Europa sosiser\xc4\x83 la Tir pe mare. \xc3\x8en termenii tratatului, Saladin trebuia, printre alte lucruri, s\xc4\x83 \xc3\xael elibereze pe regele Guy, pe care \xc3\xael capturase la Hattin. Acest lucru ar fi sporit conflictul dintre Guy, care era considerat vinovat pentru catastrofa Hattin, \xc8\x99i Conrad, care ap\xc4\x83rase cu succes Tirul \xc3\xaen fa\xc8\x9ba invaziei ulterioare. Guy a fost eliberat \xc8\x99i \xc3\xaenf\xc4\x83\xc8\x9bi\xc8\x99at \xc3\xaen fa\xc8\x9ba ora\xc8\x99ului, \xc3\xaens\xc4\x83 Conrad nu l-a l\xc4\x83sat s\xc4\x83 intre, sus\xc8\x9bin\xc3\xa2nd c\xc4\x83 el \xc3\xael administra p\xc3\xa2n\xc4\x83 c\xc3\xa2nd regii vor sosi pe mare pentru a stabili succesiunea. Aceasta era \xc3\xaen concordan\xc8\x9b\xc4\x83 cu testamentul lui Balduin al IV-lea: el era ruda cea mai apropiat\xc4\x83 pe linie patern\xc4\x83 a lui Balduin al V-lea. Guy a plecat \xc3\xaenainte de a ap\xc4\x83rea din nou \xc3\xaen fa\xc8\x9ba ora\xc8\x99ului cu so\xc8\x9bia sa, regina Sibila, care de\xc8\x9binea titlul legal al regatului, \xc3\xaens\xc4\x83 a fost din nou respins de Conrad, ridic\xc3\xa2ndu-\xc8\x99i astfel tab\xc4\x83ra \xc3\xaen afara por\xc8\x9bilor ora\xc8\x99ului._NEWLINE_Aproape de sf\xc3\xa2r\xc8\x99itul verii anului 1188, William al II-lea de Sicilia a trimis o flot\xc4\x83 cu 200 de cavaleri; pe 6 aprilie 1189, Ubaldo Lanfranchi, arhiepiscop de Pisa, a sosit cu 52 de nave. Guy a reu\xc8\x99it s\xc4\x83 atrag\xc4\x83 ambele contingente de partea sa. \xc3\x8en august, Conrad a refuzat din nou s\xc4\x83-i permit\xc4\x83 intrarea, a\xc8\x99a c\xc4\x83 a str\xc3\xa2ns tab\xc4\x83ra \xc8\x99i a pornit spre sud pentru a ataca Acra; el \xc8\x99i trupele sale au c\xc4\x83l\xc4\x83torit de-a lungul coastei, \xc3\xaen timp ce pisanii \xc8\x99i sicilienii au navigat pe mare. Guy avea nevoie urgent de o baz\xc4\x83 ferm\xc4\x83 de unde putea organiza un contraatac \xc3\xaempotriva lui Saladin, \xc8\x99i din cauz\xc4\x83 c\xc4\x83 nu putea folosi ora\xc8\x99ul Tir, \xc8\x99i-a \xc3\xaendreptat planurile c\xc4\x83tre Acra, la 50 de km spre sud. Astfel, Guy \xc8\x99i Conrad erau alia\xc8\x9bi \xc3\xaempotriva lui Saladin.\n_START_SECTION_\nAcra\n_START_PARAGRAPH_\nAcra\xc2\xa0(ebraic\xc4\x83\xc2\xa0\xd7\xa2\xd6\xb7\xd7\x9b\xd6\xbc\xd7\x95\xd6\xb9,\xc2\xa0Akko;\xc2\xa0arab\xc4\x83\xc2\xa0\xd8\xb9\xd9\x83\xd9\x91\xd8\xa7,\xc2\xa0Akk\xc4\x81), denumit \xc3\xaen\xc2\xa0epoca elenistic\xc4\x83\xc2\xa0Antiochia tis Ptolemaidos\xc2\xa0(greac\xc4\x83\xc2\xa0\xce\x91\xce\xbd\xcf\x84\xce\xb9\xcf\x8c\xcf\x87\xce\xb5\xce\xb9\xce\xb1 \xcf\x84\xce\xb7\xcf\x82 \xce\xa0\xcf\x84\xce\xbf\xce\xbb\xce\xb5\xce\xbc\xce\xb1\xce\x90\xce\xb4\xce\xbf\xcf\x82) sau pe scurt:\xc2\xa0Ptolema\xc3\xafs, iar \xc3\xaen epoca\xc2\xa0cruciat\xc4\x83\xc2\xa0Saint-Jean d'Acre, este un ora\xc8\x99 din vestul\xc2\xa0Galileei\xc2\xa0\xc3\xaen\xc2\xa0Districtul de Nord\xc2\xa0din\xc2\xa0Israel. Este situat pe coasta\xc2\xa0M\xc4\x83rii Mediterane, la nord-est de\xc2\xa0golful Akko, 23\xc2\xa0km la nord de Haifa. \xc3\x8en 2013, popula\xc8\x9bia localit\xc4\x83\xc8\x9bii era de 47.397 de locuitori, majoritatea\xc2\xa0evrei, iar o minoritate\xc2\xa0arabi._NEWLINE_Akko este unul din\xc2\xa0porturile\xc2\xa0cele mai vechi din lume, ale c\xc4\x83rui \xc3\xaenceputuri se pierd \xc3\xaen negurii\xc2\xa0epocii bronzului timpuriu. Vreme de genera\xc8\x9bii a fost un punct cheie pentru controlarea\xc2\xa0Palestinei\xc2\xa0sau a\xc2\xa0\xc8\x9a\xc4\x83rii Sfinte, deoarece pozi\xc8\x9bia sa pe o zon\xc4\x83 larg\xc4\x83 de coast\xc4\x83 permitea un acces prielnic spre restul Galileei \xc8\x99i interiorul \xc8\x9b\xc4\x83rii._NEWLINE_A cunoscut perioade de \xc3\xaenflorire \xc8\x99i de dec\xc4\x83dere \xc8\x99i a trecut prin m\xc3\xa2inile multor cuceritori. A cunoscut apogeul c\xc3\xa2nd a servit drept capitala\xc2\xa0Regatului cruciat al Ierusalimului, \xc3\xaen secolul al XIII-lea, \xc8\x99i mai t\xc3\xa2rziu ca re\xc8\x99edin\xc8\x9b\xc4\x83 a lui Ahmed pa\xc8\x99a Al Djazzar, la finele veacului al XVIII-lea. \xc3\x8en secolul al XIX-lea, \xc3\xaensemn\xc4\x83tatea sa a sc\xc4\x83zut \xc3\xaen favoarea ora\xc8\x99ului\xc2\xa0Haifa, care i-a luat locul ca port principal \xc3\xaen nordul \xc8\x9b\xc4\x83rii. Dezvoltarea sa a fost de atunci cu mult \xc3\xaencetinit\xc4\x83._NEWLINE_\xc3\x8en anul\xc2\xa02001, partea veche a ora\xc8\x99ului Akko a fost declarat\xc4\x83 de\xc2\xa0UNESCO\xc2\xa0ca\xc2\xa0loc din patrimoniul mondial. \xc3\x8en anul 2008, \xc8\x99i locurile sfinte ale religiei\xc2\xa0bahaiste, aflate la Akko \xc8\x99i \xc3\xaen Galileea de vest, au fost recunoscute, de asemenea, de c\xc4\x83tre UNESCO ca loc protejat din patrimoniul universal. \xc3\x8en ora\xc8\x99 \xc8\x99i \xc3\xaen \xc3\xaemprejurimile lui se afl\xc4\x83 Al Bahja, locul cel mai sf\xc3\xa2nt al religiei bahaiste."